**B. Osobitná časť**

**K Čl. I**

**K bodu 1**

Legislatívno-technická úprava v nadväznosti na účinné znenie zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov (ďalej len „zákon č. 597/2003 Z. z.“).

**K bodu 2 - § 1**

Navrhovaná úprava súvisí so zákonom, ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov a ktorým sa menia a dopĺňajú niektoré zákony schváleným 30. októbra 2024 (PT 400) (ďalej len „novela zákona“), ktorého hlavným cieľom je s účinnosťou od 1. januára 2025 zmena financovania materských škôl z výnosu dane z príjmov fyzických osôb na financovanie zo štátneho rozpočtu. Materské školy už nebudú financované z výnosu  dane z príjmov územnej samospráve, ale zo štátneho rozpočtu. V dôsledku toho je potrebné rozšíriť pôsobnosť nariadenia vlády aj na materské školy všetkých zriaďovateľov vrátane špeciálnych materských škôl.

**K bodu 3 - § 3 ods. 1**

Technická úprava súvisiaca s aktuálnym názvom ministerstva.

**K bodu 4 a 5 - § 3 ods.1 písm. a) a b)**

V nadväznosti na zmenu financovania materských škôl a rozšírenie pôsobnosti nariadenia vlády aj na materské školy, sa navrhuje túto skutočnosť premietnuť aj do ustanovenia o podrobnostiach rozpisu finančných prostriedkov.

**K bodu 6 - § 4**

Cieľom úpravy je špecifikovať, na ktoré školy sa vzťahuje ustanovenie o osobitnom spôsobe určovania normatívov v nadväznosti na rozšírenie pôsobnosti nariadenia o ďalší druh škôl -  materské školy. Predmetné ustanovenie sa vzťahuje na školy, v ktorých sa vzdelávanie považuje za sústavnú prípravu na povolanie (ďalej len „školy“).

**K bodu 7 - § 4 ods.1**

Navrhovaná úprava súvisí s novelou zákona, ktorou sa určil v rámci príspevku na špecifiká iný druh príspevku – kompenzačný príspevok (§ 4af). S ohľadom na uvedenú skutočnosť a na potrebu jednoznačnej identifikácie jednotlivých príspevkov sa navrhuje upraviť doterajší názov príspevku (kompenzačný príspevok) na veľkostný príspevok, pretože jeho poskytovanie súvisí s počtom žiakov školy, teda s veľkosťou školy.

**K bodu 8 - § 4 ods. 2**

Legislatívno-technická úprava súvisiaca so zosúladením § 4 ods. 2 s § 4 ods. 8 účinného znenia nariadenia vlády.

**K bodu 9 - § 4 ods. 4**

Zmena v nadväznosti na skutočnosť, že úprava normatívov na žiakov alebo účastníkov výchovy a vzdelávania v ústave pre výkon väzby a pre výkon trestu odňatia slobody sa presunula do ustanovenia § 4 ods. 2.

Aplikačná prax poukázala na potrebu úpravy financovania žiakov základnej školy, ktorý navštevujú športovú prípravu tak, aby lepšie pokrývali zvýšenú potrebu finančných prostriedkov na zabezpečenie ich výchovy a vzdelávania s cieľom jeho skvalitnenia. Preto sa navrhuje zvýšenie normatívu na týchto žiakov zo súčasných 108 % na 110 % normatívu na žiaka vzdelávajúceho sa v dennej forme štúdia.

**K bodom 10 a 11  - § 4 ods. 4 písm. a) a b)**

Technická úprava v nadväznosti na potrebu zosúladenia ustanovení o určovaní normatívu na žiaka strednej odbornej školy v príslušných odboroch vzdelávania a ich zaradením do kategórií uvedených v jednotlivých bodoch prílohy č. 2.

**K bodu 12 - § 4 ods. 6 písm. g)**

Cieľom návrhu je premietnuť úpravu normatívu na žiaka základnej školy, ktorý navštevuje športovú prípravu aj do koeficientu pre výpočet normatívov na týchto žiakov. V nadväznosti na zmenu v § 4 ods. 4.

**K bodu 13 § 4 ods. 7**

Legislatívno-technická úprava súvisiaca so zosúladením § 4 ods.7 s § 4 ods. 3 účinného znenia nariadenia vlády.

**K bodom 14 a 15 - § 4 ods. 8 písm. b) a c)**

Technické zosúladenie pojmov so zákonmi č. 245/2008 Z. z. a č. 596/2003 Z. z.

**K bodu 16 - § 4 ods. 12**

Technická úprava súvisiaca so zosúladením § 4 ods. 12 s  prílohou č. 13 účinného znenia nariadenia vlády.

**K bodu 17 - § 6**

Cieľom navrhovanej úpravy je špecifikácia postupu výpočtu normatívov pre materské školy a úprava postupu pri výpočte normatívov pre špeciále materské školy. Doposiaľ bol v nariadení vlády upravený len postup pri výpočte normatívov pre špeciálne materské školy v zriaďovateľskej pôsobnosti regionálnych úradov školskej správy. V nadväznosti na to, že pôsobnosť nariadenia vlády sa rozširuje na materské školy všetkých zriaďovateľov vrátane špeciálnych materských škôl, je potrebné aj toto ustanovenie nariadenia vlády primerane upraviť. V súvislosti s tým sa navrhuje postup pri výpočte normatívov pre školské internáty upraviť v samostatnom § 6a nariadenia vlády.

Navrhuje sa, aby pri výpočte normatívov pre materské školy všetkých zriaďovateľov bol postup rovnaký ako pre školy, v ktorých sa vzdelávanie považuje za sústavnú prípravu na povolanie. Rovnaký postup sa navrhuje uplatňovať aj pre špeciálne materské školy všetkých zriaďovateľov. Navrhuje sa, aby pri výpočte normatívov, okrem normatívu na teplo, boli materské školy a špeciálne materské školy samostatnými kategóriami s jednotnými normatívmi.

Navrhuje sa upraviť, aby boli materské školy a špeciálne materské školy na účely výpočtu normatívu na teplo zaradené podľa sídla do teplotných pásiem rovnako ako základné školy a stredné školy.

Navrhuje sa aj pre materské školy uplatňovať pri výpočte normatívov veľkostný príspevok, ako je to v prípade základných škôl, pričom zvýšené koeficienty na výpočet tohto príspevku sú uvedené v novej prílohe.

Vzhľadom na to, že finančné zabezpečenie výchovno-vzdelávacieho procesu dieťaťa materskej školy a špeciálnej materskej školy je rozdielne pri poldennej a celodennej výchove a vzdelávaní, navrhuje sa, aby normatív na dieťa materskej školy a špeciálnej materskej školy, ktorému sa poskytuje poldenná výchova a vzdelávanie bol 50 % normatívu na dieťa s celodennou výchovou a vzdelávaním a pri výpočte normatívu sa dieťa započítavalo s koeficientom 0,5.

Vzhľadom na to, že zákonní zástupcovia neuhrádzajú za deti v povinnom predprimárnom vzdelávaní príspevok na čiastočnú úhradu výdavkov materskej školy, navrhuje sa zvýšenie normatívu na tieto detí tak, aby

* normatív na dieťa materskej školy, pre ktoré je predprimárne vzdelávanie povinné, bol 120 % normatívu na dieťa materskej školy s celodennou výchovou a vzdelávaním a pri výpočte normatívu sa dieťa materskej školy započítavalo s koeficientom 1,2,
* normatív na dieťa špeciálnej materskej školy, pre ktoré je predprimárne vzdelávanie povinné, bol 110 % normatívu na dieťa špeciálnej materskej školy s celodennou výchovou a vzdelávaním a pri výpočte normatívu sa dieťa materskej školy započítavalo s koeficientom 1,1.

Vzhľadom na to, že zabezpečenie výchovno-vzdelávacieho procesu nadaného dieťaťa v bežnej materskej škole je finančne náročnejšie, navrhuje sa, aby normatív na dieťa materskej školy s nadaním, ktoré nie je dieťaťom materskej školy s nadaním, bol 120 % normatívu na dieťa materskej školy s celodennou výchovou a vzdelávaním a pri výpočte normatívu sa dieťa materskej školy započítavalo s koeficientom 1,2.

Navrhuje sa, aby normatív na dieťa materskej školy, pre ktoré je predprimárne vzdelávanie povinné, ktoré je individuálne vzdelávané, oslobodené od povinnosti dochádzať do školy zo zdravotných dôvodov alebo si plní vzdelávanie osobitným spôsobom bol 10 % normatívu na dieťa materskej školy s celodennou výchovou a vzdelávaním a pri výpočte normatívu sa dieťa materskej školy započítavalo s koeficientom 0,1. Uvedené sa navrhuje z dôvodu, že finančné zabezpečenie výchovno-vzdelávacieho procesu týchto detí je výrazne nižšie, ako v prípade detí s bežnou celodennou výchovou a vzdelávaním.

Vzhľadom na zvýšenú potrebu finančného zabezpečenia v oblasti výchovno-vzdelávacieho procesu dieťaťa so zdravotným znevýhodnením, ktoré nie je dieťaťom špeciálnej materskej školy, sa navrhuje, aby normatív na takéto dieťa bol 200 % normatívu na dieťa materskej školy s celodennou výchovou a vzdelávaním a dieťa sa započítavalo pri výpočte normatívov s koeficientom 2. Z rovnakého dôvodu sa tento postup a zvýšenie normatívu na 200 % navrhuje aj pre deti so špecifickými druhmi zdravotného znevýhodnenia v špeciálnej materskej škole pri výpočte mzdového normatívu, normatívu na výchovno-vzdelávací proces a normatívu na ďalšie vzdelávanie pedagogických zamestnancov. Zároveň sa primerane upravujú aj ďalšie ustanovenia vo vzťahu k výpočtu osobitných normatívov, keďže východiskovou základňou pri výpočtoch je normatív na dieťa s celodennou výchovou a vzdelávaním príslušnej materskej školy.

**K bodu 18 - § 6a**

Navrhuje sa postupy pri výpočte normatívov pre školské internáty, ktoré sú v účinnom znení nariadenia vlády upravené so špeciálnymi materskými školami v spoločnom § 6, vyňať do samostatného § 6a. Z rovnakého dôvodu sa navrhuje vyňať školské internáty aj z prílohy č. 4 do samostatnej prílohy č. 4b, v ktorej sú uvedené koeficienty personálnej, ekonomickej a prevádzkovej náročnosti pre školský internát.

Navrhuje sa upraviť, že školské internáty sú na účely výpočtu normatívu na teplo zaradené podľa sídla do teplotných pásiem rovnako ako školy.

**K bodom 19 a 20 - § 7 ods. 2 až 6**

Zosúladenie terminológie s účinným znením zákona č. 245/2008 Z. z.

**K bodom 21, 22 a 23 - §10 a 11**

V nadväznosti na novelu zákona č. 597/2003 Z. z., ktorou sa rozšírila pôsobnosť ustanovenia § 8a o garantovanom minime aj na verejné materské školy, bolo potrebné toto rozšírenie zapracovať aj do § 10 nariadenia vlády, ktorým sa určuje garantované minimum podľa § 8a novely zákona a do § 11, ktorým sa stanovuje vplyv objemu finančných prostriedkov vyčlenených na garantované minimum na určovanie normatívov pre školy a materské školy. Určovanie garantovaného minima sa navrhuje rovnako ako sa určuje pre základné školy a stredné školy.

**K bodu 24 - Príloha č. 4**

Úpravou sa určujú v samostatnej prílohe koeficienty personálnej, ekonomickej a prevádzkovej náročnosti pre kategórie materských škôl a špeciálnych materských škôl. – viď k § 6

**K bodu 25 - Prílohy č. 5 a 5a**

V doplnenej prílohe č. 5sa vo vzťahu k veľkostnému príspevku stanovujú hodnoty zvýšených koeficientov pre materské školy s počtom detí do 25.

Úpravou sa určujú v samostatnej prílohe 5a koeficienty personálnej, ekonomickej a prevádzkovej náročnosti len pre kategóriu školský internát. – viď k § 6a

**K bodu 26 - Príloha č. 6**

Navrhuje sa úprava vzoru vzdelávacieho poukazu, ktorá vyplynula z požiadaviek aplikačnej praxe. Navrhuje sa doplnenie informácie o zverejňovaní hodnoty vzdelávacieho poukazu na príslušný kalendárny rok na webovom sídle ministerstva, o termíne odovzdania vzdelávacieho poukazu prijímateľovi a o odkaze na ustanovenie zákona č. 597/2003 Z. z., ktorým sa tento termín určuje.

**K bodu 27 - Prílohy č. 8 a 9**

Aplikačná prax poukázala na potrebu úpravy klasifikácie žiakov so zdravotným znevýhodnením na účely financovania, aby lepšie pokrývalo zvýšenú potrebu finančných prostriedkov na zabezpečenie ich výchovy a vzdelávania s cieľom jeho skvalitnenia.

Navrhuje sa upraviť názov posledného stĺpca príloh č. 8 a 9, keďže zaradenie žiakov do skupiny si nevyžaduje súčasnú existenciu zdravotného znevýhodnenia aj všeobecného intelektového nadania.

Navrhuje sa rozšíriť okruh žiakov so zdravotným znevýhodnením v skupine č. 4 prílohy č. 8 a v skupine 2 prílohy č. 9 o žiakov chorých alebo zdravotne oslabených, alebo s ochorením, ktoré je dlhodobého charakteru, pre ktorých budú platiť zvýšené koeficienty pre výpočet koeficientu personálnej náročnosti.

Navrhuje sa v prílohe č. 9 rozšíriť okruh žiakov so zdravotným znevýhodnením v skupine 1 o žiakov s mentálnym postihnutím, pre ktorých budú platiť zvýšené koeficienty pre výpočet koeficientu personálnej náročnosti.  V súlade s účinným znením zákona č. 245/2008 Z. z. je umožnené v stredných školách vzdelávanie aj žiakov s mentálnym postihnutím.

Navrhuje sa vypustiť odkazy na ustanovenia zákona č. 245/2008 Z. z. pri klasifikácii žiakov so zdravotným znevýhodnením uvedené v prílohách č. 8 a 9.  Jednotlivé kategórie žiakov sú v klasifikácii dostatočne a jednoznačne identifikované popisom zdravotného znevýhodnenia.

**K bodu 28 - Príloha č. 13**

Úprava súvisiaca s doplnením odborov vzdelávania kategórie stredná športová škola v prílohe č. 13 v nadväznosti na aktuálnu sústavu odborov vzdelávania v stredných školách.

**K Čl. II**.

Účinnosť sa navrhuje od 1. januára 2025 vzhľadom na začiatok rozpočtového roka.